Bianca Roman, șefa organizației locale de tineret din Râșnov a partidului lui Victor Ponta, Pro România, a provocat indignare pe Facebook după ce a postat cu titlul de „glumă” un mesaj zeflemitor la adresa celor cu depresie, pentru a sublinia că viața e frumoasă. Mesajul însoțea o fotografie de la festivalul Cerbul de Aur, în care apare zâmbitoare alături de iubitul ei, care este consilier local în Brașov și membru PMP.

„Cei care sunteți în depresie, să știți că viața e frumoasă, nu a voastră, a voastră e de c...t, dar așa în general”, a scris Bianca Roman, adăugând apoi un „Ps: Este doar o glumă!”.

Postarea de pe contul de Facebook, făcută în urmă cu mai multe zile, a devenit virală și continuă să fie comentată, chiar dacă între timp, șefa organizației de tineret a Pro România Râșnov și-a șters mesajul.

Bianca Roman este cunoscută publicului din România după ce a participat la o emisiune televizată de tip reality-show.

Redactare web: Luana Păvălucă